Diari Oficial de la Generalitat Valenciana


Sumari del DOGV 3519, del 17-06-1999 (1999/5042)

RESOLUCIÓ de 3 de maig de 1999, de la Direcció General de Recursos Humans de la Conselleria de Sanitat, per la qual convoca un concurs oposició per a la provisió de vacants de metges de documentació clínica i admissió, d'institucions sanitàries de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3519

Data del DOGV
:   17-06-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/5042


Data del document
:   03-05-1999

Organisme emissor
:   Conselleria de Sanitat

Tipus de document
:   Resolució

Descriptors 

:   * metge
    * concurs administratiu

RESOLUCIÓ de 3 de maig de 1999, de la Direcció General de Recursos Humans de la Conselleria de Sanitat, per la qual convoca un concurs oposició per a la provisió de vacants de metges de documentació clínica i admissió, d'institucions sanitàries de la Conselleria de Sanitat. [1999/5042]
  
Aprovada l'oferta pública d'ocupació de personal d'institucions sanitàries de la Conselleria de Sanitat pel Decret 252/1994, de 7 de desembre, del Consell de la Generalitat Valenciana, i atesa la previsió de cobertura de les places vacants de metges de documentació clínica i admissió de les institucions sanitàries de la Conselleria de Sanitat.
  
Conformement amb els sistemes i els procediments establits pel Reial Decret-Llei 1/1999, de 8 de gener, sobre selecció de personal estatutari i provisió de places en les institucions sanitàries de la Seguretat Social.
  
Fent ús de la competència que m'atorga l'article dos de l'Ordre de 10 de març de 1997 de la Conselleria de Sanitat per la qual aprova delegacions d'atribucions en matèria de personal en favor de deferents òrgans de la conselleria (DOGV núm. 2.953, de 17.03.97), resolc:
  
Article 1
  
Convocar un concurs oposició per a la provisió de quatre places vacants de metges de documentació clínica i admissió. Les vacants oferides són les allistades en l'annex VI.
  
S'han afegit al total de les places convocades les places no adjudicades en el concurs de trasllats convocat per la Resolució de 12 de juny de 1995 del director general del Servei Valencià de Salut (DOGV núm. 2.548, d'11.07.95).
  
Atesa la quantitat de places convocades, no és possible fer la reserva de places per a persones que tinguen la condició legal de disminuïdes prevista en l'article 7 del Decret 252/1994.
  
D'acord amb l'article 6 del Decret 252/1994 i atés el nombre de places convocades en aquesta categoria en relació amb l'acord de la Mesa Sectorial de Sanitat de data 15.04.1998, no és possible fer reserva de places per al torn de promoció interna.
  
Article 2
  
Les base de l'annex I que regulen aquesta convocatòria s'adapten a les aprovades pel Reial Decret-Llei 1/1999, de 8 de gener, sobre selecció de personal estatutari i provisió de places en les institucions sanitàries de la Seguretat Social, com a normes bàsiques i preceptes d'aplicació supletòria al personal estatutari dels serveis de salut de les comunitats autònomes.
  
València, 3 de maig de 1999.- El director general de Recursos Humans: Pompeyo Esparza Bernabeu.
  
ANNEX I
  
Bases
  
1. Característiques generals
  
1.1 El facultatiu que resulte adjudicatari de plaça en aquesta convocatòria podrà optar pels complements específics previstos en la disposició transitòria primera de la Llei 14/1997, de 26 de desembre, de Mesures de Gestió Administrativa, Financera i d'Organització de la Generalitat Valenciana, amb el règim de dedicació que corresponga a cada un, segons que estableix l'article 53 de la Llei 66/1997, de 30 de desembre, de Mesures Fiscals, Administratives i d'Ordre Social.
  
1.2 Retribucions: Les places estan dotades amb les retribucions que determina el Reial Decret Llei 3/1987, d'11 de setembre, en la quantia fixada pressupostàriament per a les places de metges de documentació clínica i admissió de la Conselleria de Sanitat.
  
1.3 Règim jurídic: el personal que obtinga plaça estarà subjecte al règim jurídic de l'Estatut Jurídic del Personal Mèdic de la Seguretat Social i a la resta de disposicions que els siguen aplicables.
  
1.4 Adscripció orgànica i funcional: els facultatius que obtinguen plaça en aquesta convocatòria faran les seues funcions en els serveis o les unitats de documentació clínica i admissió, adscrita a la direcció mèdica, segons que preveu l'article 13 del Decret 186/1996, de 18 d'octubre, del Govern Valencià.
  
1.5 El personal que obtinga plaça en la present convocatòria no podrà fer-ne compatible l'exercici amb el d'un altre lloc de treball, càrrec o activitat en el sector públic, llevat dels casos excepcional que preveuen les disposicions vigents en matèria d'incompatibilitats.
  
2. Requisits dels aspirants
  
2.1 Tenir la nacionalitat espanyol o la de qualsevol altre estat membre de la Unió Europea, així com dels estats als quals, per raó de tractats internacionals celebrats per la Unió Europea i ratificats per Espanya, siguen d'aplicació la lliure circulació de treballadors en els termes en què aquesta està definida en el Tractat Constitutiu de la Unió Europea.
  
2.2 Estar en possessió del títol de llicenciat o doctor en medicina i cirurgia.
  
2.3 Aptitud psicofísica que s'acreditarà per un reconeixement sistemàtic en algun centre de la Conselleria de Sanitat. La presa de possessió queda supeditada a la superació d'aquest requisit.
  
2.4 No estar inhabilitat per a l'exercici professional o de funcions públiques, ni separat mitjançant expedient disciplinari del servei de qualsevol de les administracions públiques o de la Seguretat Social. Si es tracta de nacionals dels altres estats membres de la Comunitat Europea, hauran d'acreditar que no estan sotmesos a cap sanció disciplinària o condemna penal que impedira, al seu estat, l'accés a la funció pública.
  
2.5 Ingressar, en concepte de drets d'examen, la quantitat de 3.520 (tres mil dues-centes cinquanta) pessetes en el compte corrent i l'entitat bancària següents:
  
Bancaixa: compte número 2077/0014/39/0617578171
  
L'ingrés es podrà fer a qualsevol oficina de l'entitat bancària.
  
2.6 Moment en què cal acreditar el compliment dels requisits per a concursar.
  
Per a ser admés a realització de les proves bastarà que els aspirants manifesten i declaren en les instàncies tots i cadascun dels requisits i les condicions exigits, referides a la data d'acabament del termini assenyalat per a la presentació de les sol·licituds.
  
Els requisits a què es refereix aquesta base els acreditarà l'aspirant mitjançant la documentació original , un testimoni notarial o una fotocòpia ben compulsada, i caldrà presentar-les en els terminis establits en les bases 7.1 i 8.1, respectivament.
  
Serà causa de no-admissió el fet de no haver ingressat abans de l'acabament del termini de presentació d'instàncies els drets de l'examen esmentats.
  
3. Sol·licituds
  
3.1 Model
  
Les persones interessades a participar en el concurs oposició han de formular la sol·licitud adient segons el model de l'annex III.
  
3.2 Presentació
  
Les sol·licituds, adreçades a la Conselleria de Sanitat i ben emplenades, es podran presentar en les unitats de registre de les dependències administratives següents:
  
- 03051 Alacant, c/ Girona, 26
  
- 03531 Alcoi, av. del País Valencià, 33
  
- 12151 Castelló de la Plana, pl. Hort dels Corders, 12
  
- 46506 València, av. de Ferran el Catòlic, 74
  
o mitjançant qualsevol dels procediments previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3 Termini
  
El termini de presentació d'instàncies serà d'un mes comptador des de l'endemà de la publicació en el Diari Oficial de la Generalitat Valenciana.
  
3.4 Exclusió per falsedat
  
La consignació de dades falses en la instància o en la documentació aportada pels aspirants comportarà l'exclusió del concurs oposició o la nul·litat de la plaça adjudicada en el seu cas, sense perjudici de les mesures legals que corresponguen.
  
3.5 Adreça per a notificacions
  
L'adreça que figure en la instància es considerarà l'única vàlida per a notificacions, i seran responsabilitat exclusiva del concursant tant les errades que hi haja com la comunicació a la Conselleria de Sanitat de qualsevol canvi.
  
4. Documentació
  
4.1 Documentació que cal aportar junt a la instància
  
Junt a la instància els i les concursants hauran d'aportar els documents següents:
  
a) Fotocòpia del DNI
  
b) Justificant de l'ingrés dels drets d'examen: rebut original o còpia compulsada d'haver ingressat en el compte corrent de l'entitat bancària que es determina la quantitat especificada en la convocatòria en concepte de drets d'examen. Quan la sol·licitud s'envie per correu, l'ingrés podrà fer-se per gir postal o telegràfic o transferència bancària i s'adjuntarà a la instància el rebut acreditatiu corresponent.
  
4.2 Acreditació de la documentació presentada
  
Els requisits i els mèrits valorables podran acreditar-se mitjançant la documentació original, un testimoni notarial o una fotocòpia ben compulsada.
  
Respecte als treballs i les publicacions científics, se'n podrà aportar una fotocòpia simple si s'especifica la ressenya de la publicació. Si es tracta d'aportacions a reunions científiques que no s'hagen publicat, s'admetrà la certificació acreditativa original o una fotocòpia ben compulsada del centre o la institució organitzadors.
  
Els tribunals, que sols podran valorar la documentació adequadament acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda dels documents al·legats quan estiguen escrits en llengües diferents de les oficials a la Comunitat Valenciana.
  
5. Admissió i exclusió d'aspirants
  
5.1 Llista provisional d'admesos
  
En acabar el termini de presentació d'instàncies, el director general de Recursos Humans publicarà una resolució que aprovarà la llista provisional de persones admeses i excloses. En la llista esmentada apareixerà, per torns de cobertura, el nom i els cognoms dels aspirants, la indicació, en el seu cas, de la causa d'exclusió, i el termini d'esmena de defectes.
  
Els participants disposaran d'un termini de deu dies hàbils comptadors des de l'endemà de la data de publicació de la resolució per esmenar la falta o adjuntar els documents preceptius en el cas que la sol·licitud d'admissió no tinguera els requisits exigits en la convocatòria, segons que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
5.2 Llista definitiva de persones admeses
  
En acabar el termini esmentat en la base anterior, vistes les al·legacions i esmenats els defectes si calia, es publicarà la llista definitiva de persones admeses i excloses de la mateixa manera que la llista provisional.
  
En la mateixa resolució s'indicarà el lloc i la data de començament dels exercicis de la fase d'oposició.
  
Contra la resolució del director general de Recursos Humans que aprovarà el llistat definitiu es podran interposar els recursos que s'especifiquen en la base 12.
  
6. Tribunals
  
6.1 Composició
  
El tribunal que jutjarà el concurs oposició, el nomenament del qual serà anunciat junt a la resolució que aprovarà la llista provisional de persones admeses i excloses, estarà compost per vuit membres titulars i els seus suplents respectius, de la manera següent:
  
President: serà nomenat entre el personal ocupe un lloc de caràcter directiu en l'estructura de la Conselleria de Sanitat.
  
Vocals:
  
- Tres metges designats per la Conselleria de Sanitat.
  
- Dos metges designats per la societat científica valenciana de documentació mèdica, o per la societat nacional.
  
- Un metge designat per les organitzacions sindicals, en els termes en què s'acorde en els pactes a què es refereix la Llei 9/1987, de 12 de juliol.
  
Secretari: serà nomenat entre el personal fix amb funcions administratives i amb titulació superior de la Conselleria de Sanitat. El secretari no tindrà vot en les matèries relatives a la qualificació dels aspirants.
  
Quan no es faça la proposta de vocals en un termini de 15 dies comptador des de la sol·licitud, el membre del tribunal esmentat podrà ser directament designat per l'autoritat convocant.
  
6.2 Règim de funcionament
  
Corresponen als tribunals les funcions relatives a la determinació concreta del contingut de les proves i a la qualificació dels aspirants, tant en la fase d'oposició com en la de concurs, així com, en general, l'adopció de totes les mesures necessàries per al desenvolupament correcte de les proves selectives, segons que estableix la convocatòria.
  
Els criteris d'actuació dels tribunals referits a les funcions esmentades adés s'hauran de fer públics abans de la realització de les proves.
  
6.3 Abstenció i recusació
  
Els membres del tribunal s'hauran d'abstenir i podran ser recusats per les persones interessades quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. També hauran d'abstenir-se els que hagen fet tasques de preparació d'aspirants en els 5 anys anteriors al començament de les proves, llevat que aquestes tasques estiguen vinculades a la formació oficial per a l'obtenció del títol que al·legue l'aspirant per concórrer-hi.
  
6.4 Seu del tribunal
  
Quant a comunicacions i altres incidències, el tribunal tindrà la seu en els serveis centrals de la Conselleria de Sanitat, al c/ del misser Mascó, 31, 46966 València.
  
7. Desenvolupament del concurs oposició
  
El concurs oposició constarà de dues fases: fase d'oposició, que consistirà en una prova teòrica i una altra de caràcter pràctic, i fase de concurs, que consistirà en la valoració dels mèrits segons el barem. La qualificació final de cada aspirant s'obtindrà de la suma de les puntuacions obtingudes. Es desenvoluparà de la manera següent:
  
7.1 Fase d'oposició
  
7.1.1 Anunci i contingut
  
La fase d'oposició constarà d'un exercici amb les proves següents:
  
Primera prova: de caràcter obligatori per a tots els aspirants, consistirà en una prova teòrica segons el contingut del programa previst que figura en l'annex II. Aquesta prova tindrà una valoració de 31 punts.
  
Segona prova: també de caràcter obligatori, consistirà en un supòsit pràctic relacionat amb algun dels temes que figuren en l'annex II. Aquesta prova tindrà una valoració de 31 punts.
  
El lloc i la data del començament de les proves seran indicats en la resolució que farà pública la llista definitiva d'admesos i exclosos.
  
Els aspirants seran convocats per als exercicis en crida única i perdran el seu dret els opositors que no hi compareguen.
  
Els anuncis de celebració de les proves seran fets públics pel tribunal al tauler d'anuncis de la seu central de la Conselleria de Sanitat, almenys 5 dies abans de la realització de les proves.
  
7.1.2 Qualificació
  
La puntuació màxima en la fase de concurs serà igual a la màxima total del barem de la fase de concurs, és a dir, 62 punts.
  
Les qualificacions atorgades als aspirants que superen l'exercici de la fase d'oposició seran publicades en el tauler d'anuncis de la seu central de la Conselleria de Sanitat.
  
En acabar la prova selectiva el tribunal farà pública en els taulers d'anuncis de la seu central de la seu central de la Conselleria de Sanitat la llista dels aspirants aprovats per l'ordre de la puntuació assolida en el conjunt dels exercicis. Podran superar la fase oposició un nombre d'aspirants superior al de places convocades.
  
Els aspirants que hagen superat la fase d'oposició disposaran de 15 dies naturals a partir de la publicació de la llista d'aspirants aprovats per a la presentació de la documentació següent:
  
a) Documentació per al barrem: historial professional en què consten els mèrits valorables segons els barems que s'adjunten com a annex IV i annex V, en l'ordre que s'hi estableix.
  
b) Autobaremació segons el barem inclòs en l'annex IV d'aquesta convocatòria. En cap cas aquesta autobaremació serà vinculant per al tribunal.
  
7.2 Fase de concurs
  
En la fase de concurs es valoraran, segons el barem que figura com a annex IV, els mèrits directament relacionats amb el contingut de les places objecte del concurs i l'experiència professional en llocs de personal sanitari. En cap cas la puntuació obtinguda en la fase de concurs podrà ser aplicada per superar exercicis de la fase d'oposició.
  
Igualment, hi haurà una puntuació addicional pels coneixements de valencià acreditats per la Junta Qualificadora de Coneixements de Valencià, segons que disposa l'apartat e) del punt 1 de l'article 30 del Reial Decret-Llei 1/999, de 8 de gener, sobre la selecció del personal estatutari i la provisió de places en les institucions sanitàries de la Seguretat Social, i que consta com a annex V.
  
Sols podran ser valorats els mèrits que tinguen les persones interessades l'últim dia del termini de presentació de sol·licituds i que siguen suficientment acreditats de la manera i en el termini que estableix la present convocatòria.
  
7.3 Qualificació final del concurs oposició
  
En acabar les proves selectives, el tribunal farà pública en el tauler d'anuncis de la seu central de la Conselleria de Sanitat la llista dels aspirants per l'ordre de la puntuació assolida, que serà la suma de les puntuacions obtingudes en la fase de concurs i la d'oposició.
  
Els empats en la puntuació total es resoldran a favor de l'aspirant que obtinga major puntuació en la fase d'oposició. Si persisteix la igualtat, es resoldrà per la major puntuació en la primera prova de la fase d'oposició.
  
La llista esmentada serà elevada pel tribunal al director general de Recursos Humans.
  
7.4 Adjudicació de places
  
El director general de Recursos Humans farà pública, en el tauler d'anuncis de la seu central de la Conselleria de Sanitat, la resolució per la qual aprovarà la llista de places que s'oferiran als aspirants i el procediment per què puguen efectuar la seua opció a plaça. Les vacants que s'oferisquen correspondran sempre a les places bàsiques de la categoria corresponent.
  
Les places s'adjudicaran entre els aspirants d'acord amb la sol·licitud, l'ordre de preferència i l'ordre de la puntuació aconseguida. Perdran els drets derivats de la seua participació en les proves selectives els aspirants que no sol·liciten plaça en temps i forma, segons que establirà la resolució a què es refereix el paràgraf anterior i els que no obtinguen cap plaça de les efectivament sol·licitades, així com els aspirants a què, per la puntuació obtinguda en el concurs oposició, no corresponga cap de les places oferides. Solament podran ser declarats aprovats en les proves selectives i, per tant, nomenats, els aspirants que hi obtinguen plaça.
  
El director general de Recursos Humans publicarà, en el tauler d'anuncis de la seu central de la Conselleria de Sanitat, la relació dels aspirants aprovats amb la indicació de la plaça que els haurà correspost.
  
7.5 Exclusió durant el desenvolupament del concurs
  
Si en qualsevol moment del procés de selecció el tribunal s'assabenta que algun dels aspirants no té la totalitat dels requisits exigits, haurà de requerir-li'n l'acreditació. Si els requisits en qüestió no són acreditats en el termini dels deu dies hàbils següents a la notificació del requeriment, el tribunal farà una proposta d'exclusió de l'aspirant, indicant-hi les inexactituds o falsedats formulades per l'aspirant, al director general de Recursos Humans, el qual, després de fer les verificacions que considere oportunes, dictarà una resolució motivada que exclourà l'aspirant del concurs. La resolució esmentada podrà ser impugnada de la manera establida en la base 12.
  
8. Presentació de documents
  
8.1 El personal seleccionat en el concurs oposició disposarà d'un termini de 20 dies naturals, comptadors des de l'endemà de la publicació de la llista definitiva de resultats a que fa referència la base 7.3, per presentar davant la Conselleria de Sanitat la documentació següent:
  
a) Una fotocòpia compulsada del DNI.
  
b) Una fotocòpia autenticada per un fedatari públic del títol corresponent o resguard del títol de doctor.
  
c) Una declaració de no haver sigut separat mitjançant un expedient disciplinari de les administracions públiques o de la Seguretat Social, així com de no fer activitats incompatibles.
  
d) Acreditar l'actitud psicofísica mitjançant un reconeixement sistemàtic efectuat per un centre de la Conselleria de Sanitat, dels serveis de salut de les comunitats autònomes o de l'Insalud.
  
8.2 Els qui, dins del termini fixat, i llevat dels casos de força major, no presenten la documentació, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren haver incorregut per falsedat en la seua instància. En aquest cas, la plaça s'inclourà entre les convocades en el procés selectiu següent.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu nomenament anterior, i hauran de presentar la certificació de l'organisme de què depenguen que acredite la seua condició i les altres circumstàncies que consten en el seu expedient personal.
  
8.3 Exclusió per incompliment dels requisits
  
Si un facultatiu seleccionat no té algun dels requisits exigits en la convocatòria, el director general de Recursos Humans dictarà una resolució motivada en què declararà la pèrdua dels drets a la plaça de què es tracte. La resolució esmentada podrà ser impugnada en la forma determinada en la base 12.
  
9. Nomenament i presa de possessió
  
9.1 Publicació i termini de presa de possessió
  
En acabat el termini per a la presentació de documents, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.
  
Els aspirants que hauran obtingut una plaça en el concurs oposició, en el termini d'un mes, comptador a partir de l'endemà de la publicació a què fa referència el paràgraf anterior, hauran d'incorporar-se a les seues destinacions respectives i fer-ne la presa de possessió, que es durà a terme, lliurat el nomenament del director general de Recursos Humans, davant la gerència o la direcció de l'hospital a què estiga adscrita la plaça corresponent. Perdran els seus drets les persona que sense causa suficientment justificada deixen passar el termini sense incorporar-s'hi.
  
9.2 En el cas que en alguna de les places convocades no poguera produir-se la incorporació del personal perquè estiguera el centre de destinació en període de condicionament, obres, instal·lació d'equips o altres causes similars, el termini de presa de possessió de la plaça no començaria fins que realment puguen iniciar la prestació del servei i, en conseqüència, no es generaran drets econòmics ni de qualsevol altre tipus al seu favor. Aquestes circumstàncies seran notificades fefaentment a les persones interessades per la Conselleria de Sanitat i la duració d'aquesta situació no podrà superar els sis mesos.
  
10. Coneixements de valencià
  
Les persones que no hagen acreditat els coneixements de valencià segons el que preveu la base 4 es comprometran a la realització dels cursos oportuns de perfeccionament que s'organitzen per a això.
  
11. Publicitat
  
Llevat dels casos en què expressament es determine el contrari, les publicacions de les diferents actuacions relatives a la convocatòria es realitzaran en el tauler d'anuncis de la seu central de la Conselleria de Sanitat, i comptaran els terminis corresponents a partir de la data de la diligència d'exposició en el tauler d'anuncis esmentat de l'acte en qüestió. No obstant això, i a l'efecte exclusiu d'informació als concursants, s'enviaran còpies de les publicacions a les direccions territorials de la Conselleria de Sanitat a Alacant, Castelló de la Plana i València, i a la Gerència de l'Àrea de Salut d'Alcoi. El tribunal podrà determinar la conveniència d'usar altres mitjans per a la informació exclusivament.
  
12. Recursos
  
Contra la present resolució, que exhaureix la via administrativa, podrà interposa-s'hi recurs contenciós administratiu en el termini de dos mesos comptadors des de l'endemà de la notificació, davant la seu del Jutjat Contenciós Administratiu de la ciutat de València, sense que resulte preceptiva la comunicació prèvia, segons que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Contra les resolucions i els actes de tràmit dictats pel tribunal que ha de jutjar el concurs podrà interposar-se recurs d'alçada, i potestatiu de reposició, en el termini d'un mes, davant la Direcció General de Recursos Humans, segons l'Ordre de 10 de març de 1997, de la Conselleria de Sanitat (articles 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
Tot això sense perjudici que hom utilitze qualsevol altre recurs que per al seu dret estime convenient.
  
Annex II
  
Tema 1. La salut en la Constitució Espanyola. La Llei General de Sanitat.
  
Tema 2. La Conselleria de Sanitat. Organigrama i funcions.
  
Tema 3. Organització sanitària a la Comunitat Valenciana. Les àrees de salut. Atenció primària i atenció especialitzada.
  
Tema 4. L'organització hospitalària. Decret que regula l'assistència especialitzada a la Comunitat Valenciana.
  
Tema 5. El Servei de Documentació Clínica i Admissió (SDCA) a la Comunitat Valenciana. Organització i funcions.
  
Tema 6. Legislació pròpia de la Comunitat Valenciana vigent que afecta el Servei de Documentació Clínica i Admissió.
  
Tema 7. Planificació d'un Servei de Documentació Clínica i Admissió. Estructura i càlcul de recursos humans i materials.
  
Tema 8. La comissió d'històries clíniques en l'àmbit de les comissions de qualitat.
  
Tema 9. L'àrea d'admissió de pacients del SDCA: concepte, organització i funcions.
  
Tema 10. Gestió de la demanda d'hospitalització: sistema d'informació i flux de pacients.
  
Tema 11. Gestió de la demanda d'assistència especialitzada en consultes externes hospitalàries: sistema d'informació i flux de pacients.
  
Tema 12. Gestió de la demanda en règim ambulatori. Alternatives a l'hospitalització tradicional: sistema d'informació i flux de pacients.
  
Tema 13. Gestió de la demanda en centres d'especialitats: sistema d'informació i flux de pacients.
  
Tema 14. Urgències hospitalàries: sistema d'informació i flux de pacients.
  
Tema 15. Gestió de la demanda quirúrgica: sistema d'informació i flux de pacients.
  
Tema 16. Llistes d'espera. Definició. Tipus.
  
Tema 17. El sistema d'informació de l'activitat quirúrgica.
  
Tema 18. Circuits d'informació entre els diferents nivells d'assistència sanitària: assistència especialitzada i assistència primària.
  
Tema 19. El catàleg de productes del SDCA. Integració en el SIE de la Comunitat Valenciana.
  
Tema 20. L'àrea de documentació clínica del SDCA: concepte, organització i funcions.
  
Tema 21. La història clínica. Definició. Funcions. Tipus. Aplicació de les noves tecnologies.
  
Tema 22. Disseny i normalització dels documents de la història clínica.
  
Tema 23. Control de qualitat de la història clínica.
  
Tema 24. Aspectes medicolegals de la història clínica.
  
Tema 25. Arxius d'històries clíniques. Tècniques d'arxiu i conservació de la documentació clínica.
  
Tema 26. Estructura i disseny d'un arxiu d'històries clíniques. Seguretat. Normativa i legislació.
  
Tema 27. Gestió de l'arxiu d'històries clíniques.
  
Tema 28. Llenguatges documentals en documentació mèdica. Indexatge i codificació.
  
Tema 29. Problemes de la terminologia mèdica en el SRI clínicoassistencial.
  
Tema 30. Nomenclatures i classificació de malalties i procediments.
  
Tema 31. La Classificació Internacional de Malalties de l'OMS. Història, antecedents, fonaments, tipus de classificació i usos.
  
Tema 32. Altres classificacions de malalties de l'OMS (llevat de la CIM).
  
Tema 33. Conceptes generals de la Classificació Internacional de Malalties 9a edició Modificació Clínica (CIM-9-MC).
  
Tema 34. Criteris clínics d'indexatge i codificació de les malalties infeccioses segons les normatives del CIM-9-MC i del Ministeri de Sanitat i Consum.
  
Tema 35. Criteris clínics d' indexatge i codificació de neoplàsies segons les normatives de la CIM-9-MC i del Ministeri de Sanitat i Consum.
  
Tema 36. Criteris clínics d'indexatge i codificació de les malalties endocrines, de la nutrició i metabòliques i trastorns de la immunitat segons les normatives de la CIM-9-MC i del Ministeri de Sanitat i Consum.
  
Tema 37. Criteris clínics d'indexatge i codificació de les malalties mentals segons les normatives de la CIM-9-MC i del Ministeri de Sanitat i Consum.
  
Tema 38. Criteris clínics d'indexatge i codificació de les malalties de l'aparell circulatori segons les normatives de la CIM-9-MC i del Ministeri de Sanitat i Consum.
  
Tema 39. Criteris clínics d'indexatge i codificació de les malalties de l'aparell respiratori segons les normatives de la CIM-9-MC i del Ministeri de Sanitat i Consum.
  
Tema 40. Criteris clínics d'indexatge i codificació de les malalties de l'aparell digestiu segons les normatives de la CIM-9-MC i del Ministeri de Sanitat i Consum.
  
Tema 41. Criteris clínics d'indexatge i codificació de les malalties de l'aparell genitourinari segons les normatives de la CIM-9-MC i del Ministeri de Sanitat i Consum.
  
Tema 42. Criteris clínics d'indexatge i codificació de l'assistència relacionada amb l'embaràs, el part i el puerperi segons les normatives de la CIM-9-MC i del Ministeri de Sanitat i Consum.
  
Tema 43. Criteris clínics d'indexatge i codificació de les malalties relacionades amb el període perinatal segons les normatives de la CIM-9-MC i del Ministeri de Sanitat i Consum.
  
Tema 44. Criteris clínics d'indexatge i codificació de lesions i traumatismes, altres lesions i enverinaments segons les normatives de la CIM-9-MC i del Ministeri de Sanitat i Consum.
  
Tema 45. Criteris clínics d'indexatge i codificació de les malalties degudes a efectes tardans segons les normatives de la CIM-9-MC i del Ministeri de Sanitat i Consum.
  
Tema 46. Criteris clínics d'indexatge i codificació de les malalties degudes a complicacions d'atencions quirúrgiques i mèdiques segons les normatives de la CIM-9-MC i del Ministeri de Sanitat i Consum.
  
Tema 47. Criteris clínics d'indexatge i codificació que influeixen en l'estat de salut i el contacte amb els serveis sanitaris segons les normatives de la CIM-9-MC i del Ministeri de Sanitat i Consum.
  
Tema 48. Aportacions de la Classificació Internacional de Malalties per a la identificació de causes externes de lesions i enverinaments segons les normatives de la CIM-9-MC i del Ministeri de Sanitat i Consum.
  
Tema 49. El conjunt mínim bàsic de dades de l'alta hospitalària (CMBDH).
  
Tema 50. El mesurament del producte hospitalari.
  
Tema 51. Sistemes de classificació de pacients en atenció hospitalària.
  
Tema 52. Sistema de classificació de pacients en atenció ambulatòria.
  
Tema 53. Els grups relacionats amb el diagnòstic (GRD).
  
Tema 54. El sistema d'informació clínica assistencial. Concepte. Organització. Funcions.
  
Tema 55. Necessitats d'informació clínica assistencial: avaluació i planificació de les necessitats.
  
Tema 56. Avaluació d'un SRI clínic assistencial.
  
Tema 57. Informació clínica per a la gestió.
  
Tema 58. Informació clínica per a la investigació i altres usos no-assistencials.
  
Tema 59. Els indicadors d'activitat assistencial per a l'àrea d'urgències. Definició i anàlisi de pertinència.
  
Tema 60. Els indicadors d'activitat assistència per a l'àrea de consultes externes hospitalàries i assistència ambulatòria alternativa a l'hospitalització.
  
Tema 61. Els indicadors d'activitat assistencial per a l'àrea d'hospitalització: definició i anàlisi de pertinència..
  
Tema 62. Els indicadors d'activitat assistencial per a l'àrea quirúrgica: definició i anàlisi de pertinència.
  
Tema 63. Els indicadors de llistes d'espera. Definició i anàlisi de pertinència.
  
Tema 64. Indicadors de la casuística d'hospitalització.
  
ANNEX IV
  
Barem per a places de metges de documentació
  
clínica i admissió
  
1 Formació acadèmica
  
1.1 Estudis de llicenciatura
  
1.1.1 Per cada matrícula d'honor o excel·lent: 0,2 punts
  
1.1.2 Per cada notable: 0,1 punts
  
Observacions:
  
No es valoren les assignatures de religió, idiomes, ètica, formació política i educació física.
  
Puntuació màxima: 4 punts.
  
1.2 Grau de llicenciatura
  
1.2.1 Grau de llicenciatura: 1 punt
  
1.2.2 Premi extraordinari o excel·lent: 2 punts
  
Observació:
  
Els apartat 1.2.1 i 1.2.2 s'exclouen mútuament.
  
1.3 Cursos monogràfics de doctorat
  
1.3.1 Per cada excel·lent o matrícula d'honor: 0,2 punts
  
1.3.2 Per cada 8 crèdits corresponents a cursos monogràfics de doctorat: 0,2 punts
  
Observació:
  
Puntuació màxima: 1 punt per tot l'apartat 1.3
  
1.4 Grau de doctor
  
1.4.1 Grau de doctor: 1,5 punts
  
1.4.2 Grau de doctor amb excel·lent o cum laude: 2,5 punts
  
1.4.3 Amb premi extraordinari: 3 punts
  
 Observació:
  
Els apartats 1.4.1, 1.42 i 1.4.3 s'exclouen mútuament.
  
 2 Formació postgraduada
  
2.1 Titulats superiors que hagen complit el període complet de formació com a resident en qualsevol especialitat amb certificació MIR: 4 punts
  
2.2 Formació com a especialista en centres acreditats per a la docència, per un mínim de dos anys: 2 punts
  
2.3 Màster en salut pública o administració sanitàriaimpartit en la universitat, l'Escola Nacional de Sanitat o centres que pertanyen o que estiguen homologats per les comunitats autònomes (fins a un màxim de 3 punts): 1 punt
  
2.4 Titulació de màster de l'especialitat lliurada per la universitat o un centre acreditat per la universitat: 12 punts
  
3 Serveis prestats
  
3. Per formació com a especialista en centres acreditats per a la docència, en l'especialitat de què es tracte, per un mínim de dos anys: 4 punts
  
3.1 Per cada mes de serveis prestats en propietat, com a interí, contractat o eventual, com a metge de medicina general, facultatiu d'atenció primària, metge inspector, facultatiu especialista d'àrea de serveis jerarquitzats en institucions sanitàries gestionades o administrades per entitats gestores de la Seguretat Social o en institucions amb un programa acreditat per a la docència per la comissió nacional corresponent, o en institucions sanitàries d'un país estranger realitzades per un conveni o per acords, que haja sigut expressament autoritzat al facultatiu pel Ministeri de Sanitat i Consum: 0,05 punts
  
3.2 Per cada mes de serveis prestats en propietat, com a interí, contractat o eventual, com a metge de documentació clínica i admissió en institucions sanitàries gestionades o administrades per entitats gestores de la Seguretat Social o en institucions amb un programa acreditat per a la docència per la comissió nacional corresponent, o en institucions sanitàries d'un país estranger realitzades per un conveni o per acords d'assistència sanitària, que haja sigut expressament autoritzat al facultatiu pel Ministeri de Sanitat i Consum: 0,2 punts
  
3.3 Per haver obtingut mitjançant un concurs oposició plaça de metge adjunt o facultatiu especialista o metge de documentació clínica i admissió, en institucions sanitàries gestionades o administrades per entitats gestores de la Seguretat Social o en institucions amb programa acreditat per a la docència per la comissió nacional corresponent, o en institucions sanitàries d'un país estranger realitzades per un conveni o per acords d'assistència sanitària, que haja sigut expressament autoritzat al facultatiu pel Ministeri de Sanitat i Consum: 4 punts
  
3.4 Per haver obtingut en les mateixes condicions expressades en l'apartat 3.3 plaça de cap de secció: 5 punts
  
3.5 Per haver obtingut en les mateixes condicions expressades en l'apartat 3.3 plaça de cap de servei: 6 punts
  
3.6 Professor titular d'universitat en qualsevol especialitat de medicina, farmàcia o estomatologia: 6 punts
  
3.7 Catedràtic d'universitat en qualsevol especialitat de medicina, farmàcia o estomatologia: 7 punts
  
Observacions:
  
La puntuació màxima de l'apartat 3.1 serà de 4 punts.
  
La puntuació màxima de l'apartat 3.2 serà de 10 punts.
  
Les puntuacions dels apartats 3.3 a 3.7 s'exclouen mútuament.
  
4 Altres mèrits
  
4.1 Per treballs científics i d'investigació publicats sobre l'administració i gestió de serveis sanitaris o sobre documentació mèdica i admissió. Fins a un màxim de 3 punts
  
4.2 Per aportacions a reunions científiques sobre l'administració i gestió de serveis sanitaris o sobre documentació mèdica i admissió. Fins a un màxim d'1 punt
  
4.3 Facultatiu o metge de medicina general amb plaça en propietat o interí, per haver exercit serveis en exclusivitat en les administracions públiques fent funcions d'ordenació, planificació i gestió sanitària. Per cada mes 0,1 punts. Fins a un màxim de 2 punts
  
4.4 Professor associat en ciències de la salut en hospitals amb conveni específic amb la universitat i amb programa de docència pregraduada. Per cada any: 0,25 punts
  
4.5 Assistència a cursos de durada igual o superior a 40 hores lectives sobre temes relacionats amb l'administració i la gestió de serveis sanitaris o sobre documentació mèdica i admissió, impartit per l'IVESP, universitat, organismes públics o centres acreditats. Per cada curs 0,1 punts. Fins a un màxim d'1 punt
  
4.6 Per haver complit 1 any com a component de les comissions de control de qualitat acreditades d'institucions sanitàries aportant certificació del director de les mateixes. Per cada any 0,1 punts. Fins a un màxim de 2 punts
  
ANNEX V
  
BAREM DE MÈRITS PER CONEIXEMENTS DE VALENCIÀ
  
Els coneixements de valencià es valoraran d'acord amb la possessió del certificat corresponent expedit o homologat per la Junta Qualificadora de Coneixements de Valencià:
  
1. Certificat de coneixements orals 0,5 punts
  
2. Certificat de grau elemental 1: punts
  
3. Certificat de grau mitjà 1,5 punts
  
4. Certificat de grau superior 2punts
  
Únicament es valorarà el certificat de major grau de coneixement.
  
ANNEX VI
  
 Places oferides
  
Institució Nombre de places
  
Hospital Clínic Sant Joan 1
  
Hospital Gran Via 1
  
Hospital de Requena 1
  
Hospital Francesc de Borja 1